BBL แจงปัญหาไทยทีวีมอบให้ฝ่ายกฎหมายดูแล-คงเป้าสินเชื่อปีนี้โต 3-5%
BBL แจงปัญหาไทยทีวียืนเรื่องให้ฝ่ายกฎหมายดูแล-คงเป้าสินเชื่อปีนี้โต 3-5% จากปีก่อน หลังการปล่อยสินเชื่อมีแนวโน้มดีขึ้น และยังมีการกระจายตัวในกลุ่มธุรกิจต่างๆด้วย
18 มิ.ย. 2558

นายโฆษิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ จำกัด (มหาชน) หรือ BBL เปิดเผยว่า ธนาคารยังคงเป้าหมายสินเชื่อในปีนี้เติบโต 3-5% จากปีก่อน หลังการปล่อยสินเชื่อมีแนวโน้มดีขึ้น และยังมีการกระจายตัวในกลุ่มธุรกิจต่างๆด้วย
 ส่วนกรณีปัญหาที่บริษัท ไทยทีวี จำกัด ซึ่งเป็นลูกค้าและมีแบงก์การันตีของธ.กรุงเทพ จำนวน 1.6 พันล้านบาท ที่ใช้ในการประมูลทีวีดิจิตอล แต่ภายหลังบริษัท ไทยทีวี ไม่นำส่งค่าธรรมเนียมในปีที่ 2 ให้กับสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ(กสทช.) และมีแนวโน้มกสทช.จะยึดแบงก์การันตีนั้น
นายโฆษิต กล่าวว่า ในขณะนี้เป็นเรื่องของฝ่ายกฎหมายที่เข้ามาดูแล เนื่องจากได้ส่งเรื่องทั้งหมดให้เป็นหน้าที่รับผิดชอบไปแล้ว
“เรื่องนี้พ้นจากห้องผมไปแล้ว เป็นเรื่องของฝ่ายกฎหมาย ซึ่งถ้าเขามีคำสั่งให้ธนาคารทำอะไร เราก็ต้องปฎิบัติตามกฎระเบียบที่เขาแนะนำมาก็เท่านั้น”นายโฆษิต กล่าว